Ekstra Køretimer Ekstra køretimer koster eleverne dyrt, når de skal vente op til halvanden måned på at komme op til den praktiske køreprøve. Politi erkender problem Løgstør er et af de steder, hvor ventetiden let kommer op over en måned. Ole Christensen, daglig leder af Nordjyllands Politi i Løgstør erkender, at der er et problem. - Jeg kan kun beklage, men vi arbejder på højtryk for at finde en løsning, siger han. Ekstra pres om foråret Årsagen er det ekstra pres, der kommer på køreprøverne om foråret. Ole Christensen afviser at problemet skulle komme bag på politiet. - Jeg vil ikke sige, det kommer bag på os, men vi er nok kommet lidt sent i gang med at finde en løsning, erkender han. Bestået teoriprøve Stine Lassen fra Aars har netop bestået sin teoriprøve, men må vente seks uger endnu, før hun kan kalde sig bilist. - Det kan ikke være meningen det skal gå ud over os. Så må politiet betale for vores ekstra køretimer, siger Stine Lassen. Lover løsning Politiet lover at løse problemerne, men det bliver bare ikke dette forår, så Stine Lassen og andre kommende bilister må vente.

Referat:
I nordjylland, er der mange steder op til 1½ måneds ventetid på den praktiske del af køreprøven og det koster eleverne tusindvis af kroner.